"Rarmand 9900" var en af de profiler, som den 47-årige mand skjulte sig under. Ifølge anklageskriftet har manden siden 2009 været medlem af flere net-mødesteder som Arto og Speek, hvor han har opfordret unge piger på helt ned til ni år til at tage tøjet af foran et webkamera. Det lykkedes ham at overtale en 12-årig pige til at smide tøjet. Og på chatsiden Hi5 har han for eksempel samlet en venneliste af meget unge, asiatiske piger. Den 47-årige mand har desuden tilbudt en pige 500 kr. for sex, og på et chatrum på hjemmesiden Tagged skrev han, at han gerne ville betale 1.000 kr. for sex med "en lækker poptøs på 13-14 år". I marts måned blev den 47-årige mands bopæl ransaget, og her fandt man over 2000 børnepornografiske billeder og 167 pornofilm med børn, som han også har delt med andre. Retssagen begynder mandag ved Retten i Hjørring.

Opsummering:
En 47-årig mand fra Frederikshavn er tiltalt for at lokke unge piger til at smide tøjet foran et webkamera på nettet og for at være i besiddelse af over 2000 børnepornografiske billeder og film.